b'\n_START_ARTICLE_\nSr\xc4\x91an Srdi\xc4\x87\n_START_SECTION_\nObrazovanje\n_START_PARAGRAPH_\nNakon zavr\xc5\xa1ene srednje glazbene \xc5\xa1kole, Srdi\xc4\x87 je diplomirao na katedri za op\xc4\x87u knji\xc5\xbeevnost i teoriju knji\xc5\xbeevnosti na Filolo\xc5\xa1kom fakultetu Sveu\xc4\x8dili\xc5\xa1ta u Beogradu, gdje se trenutno nalazi na doktorskim studijima i pi\xc5\xa1e tezu o implementaciji teorija istine i teorija fikcionalnih svjetova na prozu Jonathana Swifta.\n_START_SECTION_\nKarijera\n_START_PARAGRAPH_\n2007. je godine dok je radio kao gimnazijski profesor osvojio prvu nagradu za kratku pri\xc4\x8du na natje\xc4\x8daju \xc4\x8dasopisa Ulaznica. 2009. je godine osvojio nagradu Laza Lazarevi\xc4\x87. Sljede\xc4\x87e godine mu dodijeljena je stipendija Fondacije Borislav Peki\xc4\x87 (Peki\xc4\x87 je, sasvim slu\xc4\x8dajno, jedan od Srdi\xc4\x87evih literarnih uzora) za sinopsis zbirke pri\xc4\x8da._NEWLINE_Od 2008. do 2011. Srdi\xc4\x87 se nalazio na mjestu glavnog urednika me\xc4\x91unarodnog festivala kratke pri\xc4\x8de Kikinda Short, a na to se mjesto vratio u rujnu 2015.\n_START_SECTION_\nMrtvo polje\n_START_PARAGRAPH_\nSrdi\xc4\x87 je 2010. objavio svoju prvu knjigu, road horror roman  Mrtvo polje, koji dobija niz pozitivnih kritika,  i koji se na\xc5\xa1ao u nekoliko u\xc5\xbeih izbora za presti\xc5\xbene literarne nagrade u Srbiji (NIN, Vital, Borisav Stankovi\xc4\x87) a nominiran je i za regionalnu nagradu Me\xc5\xa1a Selimovi\xc4\x87. Roman je hvaljen zbog specifi\xc4\x8dne upotrebe jezika i zbog iznala\xc5\xbeenja stilisti\xc4\x8dkih i formalnih sredstava neophodnih za bavljenje odabranom tematikom, upotrebom kako modernisti\xc4\x8dkih (nerijetke su bile usporedbe s romanom Uliks Jamesa Joycea), tako i postmodernisti\xc4\x8dkih tehnika, \xc4\x8destih izmjena perspektive i registra._NEWLINE_Radnja romana smje\xc5\xa1tena je u godinu 1993. i prati nekoliko isprepletenih linija pri\xc4\x8de, Pablo i Paolo putuju iz Beograda u Kikindu da bi izbjegli mobilizaciju, prvi pod utjecajem aktualnih nasilnih ideologija, dok ga drugi u tome besciljno slijedi. Stela se nalazi na istom putu, ali kre\xc4\x87e iz suprotnog smjera,  pra\xc4\x87ena kvazi-psihopatskim kapetanom, u \xc4\x8dijoj se karakterizaciji mo\xc5\xbee ustanoviti utjecaj Cormaca McCarthyja. Po Srdi\xc4\x87evim rije\xc4\x8dima roman je zasnovan na principima anti\xc4\x8dke tragedije, \xc5\xa1to je o\xc4\x8digledno nakon raspleta koji obilje\xc5\xbeavaju neizbje\xc5\xbena smrt i incest. Tragi\xc4\x8dno se nalazi "unutar konteksta, a ne u likovima."_NEWLINE_Kao i svi Srdi\xc4\x87evi tekstovi, roman se zasniva na obimnoj intertekstualnosti, uklju\xc4\x8duju\xc4\x87i, pored ve\xc4\x87 spomenutih, veze sa autorima kao \xc5\xa1to su Jerzy Kosi\xc5\x84ski, William Faulkner, Georges Bataille i s bendovima kao \xc5\xa1to su Godflesh, Khanate itd. Tako\xc4\x91er, roman sadr\xc5\xbei izdvojenu diskografiju i videografiju. _NEWLINE_-->\n_START_SECTION_\nEspirando\n_START_PARAGRAPH_\nKnjiga Espirando: Pesme na smrt sastoji se od devet pri\xc4\x8da koje, svaka na svoj na\xc4\x8din, tretiraju temu smrti. (umiranje, posljedice smrti...) Tiskana 2011, knjiga je dobila nagradu Biljana Jovanovi\xc4\x87 i me\xc4\x91unarodnu nagradu Edo Budi\xc5\xa1a. kao i izuzetno pozitivne kritike, koje isti\xc4\x8du elipti\xc4\x8dan i formalno difuzan pristup jeziku, s paletom pripovjeda\xc4\x8dkih glasova koja se kre\xc4\x87e od konvencionalnog prvog lica do razuzdane polifonije, i uspjele jezi\xc4\x8dke re-prezentacije grani\xc4\x8dnih situacija u kojima se likovi nalaze-oplakivanja, nasilja, bolesti, seksualne \xc4\x8de\xc5\xbenje, samoubojstva, "zastra\xc5\xa1uju\xc4\x87e banalnosti"._NEWLINE_Zbirka sadr\xc5\xbei brojne intertekstualne veze, sna\xc5\xbean utjecaj Samuela Becketta u likovima "koji su u potpunosti suprotstavljeni svijetu",, pasti\xc5\xa1iranu Faulknerovu pri\xc4\x8du Ru\xc5\xbea za Emiliju, citate Perryja Farrella, pri\xc4\x8du Zozobra \xc4\x8dije ime Srdi\xc4\x87 preuzima od ameri\xc4\x8dkog avangardnog muzi\xc4\x8dkog sastava Old Man Gloom, pri\xc4\x8du Medicine inspirisanu pjesmom benda Jesu, reference na djela Thomasa Manna, Henrija Michauxa, Michela Houellebecqa.   _NEWLINE_Svih devet pri\xc4\x8da ranije je objavljeno u knji\xc5\xbeevnim \xc4\x8dasopisima u Srbiji i Hrvatskoj. Ukrajinski prijevod knjige objavljen je 2013. Engleski prijevod pri\xc4\x8de Sivo, sumorno ne\xc5\xa1to objavljen je u \xc4\x8dasopisu The Ofi Press Magazine iz Mexico Cityja, dok su Komarci prevedeni na albanski i tiskani u antologiji kratke pri\xc4\x8de Iz Beograda, s ljubavlju (Nga Beogradi, me dashuri ). Srdi\xc4\x87eve pri\xc4\x8de tako\xc4\x91er su prevo\xc4\x91ene na rumunjski, ma\xc4\x91arski i poljski jezik.\n_START_SECTION_\nSatori\n_START_PARAGRAPH_\nSrdi\xc4\x87ev drugi roman, Satori, tiskan je 2013. To je prva Srdi\xc4\x87eva knjiga koju je objavila nakladni\xc4\x8dka ku\xc4\x87a KrR (Knji\xc5\xbeevna radionica Ra\xc5\xa1i\xc4\x87). Srdi\xc4\x87 je zavr\xc5\xa1io tekst romana u sije\xc4\x8dnju 2013, tijekom rezidencijalnog boravka u Hrvatskoj, u Ku\xc4\x87i za pisce u Pazinu. Stipendijski boravak bio je dio nagrade Edo Budi\xc5\xa1a, koju je Srdi\xc4\x87 dobio za zbirku pri\xc4\x8da Espirando.  Kritika je radnju romana smjestila u post-svijet, uzimaju\xc4\x87i u obzir uvodne citate iz poststrukturalisti\xc4\x8dkih tekstova Rolanda Barthesa, Jean-Fran\xc3\xa7oisa Lyotarda, ali i \xc5\xa1kotskog post-rock benda Mogwai.   narator u romanu, Voza\xc4\x8d, radio-voditelj koji nikada nije imao voza\xc4\x8dku dozvolu, napu\xc5\xa1ta sopstvenu obitelj i pje\xc5\xa1ice kre\xc4\x87e na putovanje svojstveno junacima bildungsromana. Voza\xc4\x8d izlazi iz grada, prisje\xc4\x87aju\xc4\x87i se i susre\xc4\x87u\xc4\x87i s ljudima s dru\xc5\xa1tvenog ruba, pru\xc5\xbeaju\xc4\x87i i\xc5\xa1\xc4\x8da\xc5\xa1enu, naizgled neuskla\xc4\x91enu pripovijest, obilje\xc5\xbeenu osje\xc4\x87anjem solipsisti\xc4\x8dkog u\xc5\xbeasa koje je izlo\xc5\xbeeno kroz jezik likova. "Ovo nije knjiga ni o \xc4\x8demu, ve\xc4\x87 knjiga o ni\xc4\x8demu", Roman se tako\xc4\x91er bavi pitanjima banalnosti i strahom od slobode, uz fokus na Voza\xc4\x8dev kontakt s vojskom, posredno ukazuju\xc4\x87i na posljedice ratnih zlo\xc4\x8dina, (\xe2\x80\x9cpostojanje PTSP sindroma kod onih koji nisu direktno sudjelovali u ratu\xe2\x80\x9d_NEWLINE_. _NEWLINE_U romanu se javljaju stranice citata iz Gon\xc4\x8darovljevog romana Oblomov, Flaubertovog Sentimentalnog odgoja kao i intervju s liderom benda Kayo Dot, stihovi kompozicije The Dead Flag Blues kanadskog post-rock sastava Godspeed You! Black Emperor i navode iz animiranog filma Stripy. iako ima elemente bildungsromana i road romana, Srdi\xc4\x87 je o knjizi govorio kao o anti-bildungsromanu, s centralnim junakom koji ne saznaje ni\xc5\xa1ta i ne sti\xc5\xbee nigdje._NEWLINE_Satori je hvaljen kao tekst Srdi\xc4\x87evog daljnjeg napredovanja, posebno uo\xc4\x8dljivog u ironijskoj distanci nedovoljno izra\xc5\xbeenoj u njegovim ranijim djelima, kao i zbog  pru\xc5\xbeanja novih mogu\xc4\x87nosti \xc4\x8ditanja kroz citate, kako Srdi\xc4\x87evog teksta, tako i citiranih tekstova. Ne\xc5\xa1to dvosmisleniji kriti\xc4\x8dari, i pored isticanja Srdi\xc4\x87evih pripovjeda\xc4\x8dkih vrlina i zna\xc4\x8daja, iznosili su odre\xc4\x91enu skepsu prema namjernoj nehoti\xc4\x8dnosti i nedovoljnoj prisutnosti zna\xc4\x8denja._NEWLINE_Roman Satori je 2015. objavljen u Ukrajini u prijevodu Alle Tatarenko.\n_START_SECTION_\nSagorevanja\n_START_PARAGRAPH_\nSagorevanja, druga zbirka Srdi\xc4\x87evih pri\xc4\x8da, tiskana je u svibnju 2014. I ovu knjigu objavila je nakladni\xc4\x8dka ku\xc4\x87a KrR (Knji\xc5\xbeevna radionica Ra\xc5\xa1i\xc4\x87). U knjizi se ponovo nalazi devet pri\xc4\x8da, koje na razli\xc4\x8dite narativne na\xc4\x8dine tretiraju problem identiteta. Za sinopsis Sagorevanja Srdi\xc4\x87 je nagra\xc4\x91en stipendijom Fondacije Borislav Peki\xc4\x87._NEWLINE_Knji\xc5\xbeevni kriti\xc4\x8dar Vladimir Arseni\xc4\x87, svrstavaju\xc4\x87i Srdi\xc4\x87a u red najzna\xc4\x8dajnijih postjugoslovenskih pisaca, nagla\xc5\xa1ava jezi\xc4\x8dku bri\xc5\xbeljivost, kao i nove domete Srdi\xc4\x87evog postupka, primetne u pri\xc4\x8di O vratima, koju smatra genijalnom.  Mirnes Sokolovi\xc4\x87 se kriti\xc4\x8dki odnosi prema knjizi, ne dovode\xc4\x87i u pitanje Srdi\xc4\x87ev zna\xc4\x8daj, on pojedine pri\xc4\x8de ocjenjuje kao neuvjerljive, dok pri\xc4\x8du Summertime smatra najboljim momentom zbirke.  Sr\xc4\x91an Srdi\xc4\x87 opisuje Sagorevanja kao radikalnu i beskompromisnu knjigu namijenjenu kompetentnijim \xc4\x8ditaocima, koja "predstavlja zna\xc4\x8dajan doprinos srpskoj pripovjeda\xc4\x8dkoj umjetnosti"._NEWLINE_Pet pri\xc4\x8da iz Sagorevanja objavljeno je u ameri\xc4\x8dkim i \xc5\xa1kotskim knji\xc5\xbeevnim \xc4\x8dasopisima u prijevodu Nata\xc5\xa1e Miljkovi\xc4\x87.\n_START_SECTION_\nZapisi iz \xc4\x8ditanja\n_START_PARAGRAPH_\nPrva Srdi\xc4\x87eva zbirka eseja objavljena je 2014. pod nazivom Zapisi iz \xc4\x8ditanja. Srdi\xc4\x87ev urednik Ivan Radosavljevi\xc4\x87 u pogovoru za ovu knjigu navodi kako \xc4\x87e sedam u njoj \xc5\xa1tampanih eseja "s jedne strane, privu\xc4\x87i \xc4\x8ditaoce koje zanimaju teme kojima se Srdi\xc4\x87 ovde bavi, a s druge strane, privu\xc4\x87i \xc4\x87e one \xc4\x8ditaoce koje ovaj autor zanima kao pripovjeda\xc4\x8d i romanopisac, zahvaljuju\xc4\x87i tome \xc5\xa1to pru\xc5\xbea osobene uvide u njegov intelektualni i umjetni\xc4\x8dki habitus."_NEWLINE_Zapisi iz \xc4\x8ditanja nai\xc5\xa1li su na odli\xc4\x8dnu recepciju." U izrazito pozitivnom prikazu knjige Dragan Babi\xc4\x87 iznosi stav da je Srdi\xc4\x87 "vi\xc5\xa1e od po\xc5\xa1tovaoca" autora o kojima pi\xc5\xa1e, te da je njihov "odli\xc4\x8dan tuma\xc4\x8d"._NEWLINE_Fotografiju za korice Zapisa iz \xc4\x8ditanja namjenski je uradio ameri\xc4\x8dki avangardni muzi\xc4\x8dar Alan Dubin, \xc4\x8dije je stihove Srdi\xc4\x87 navodio u Sagorevanjima i Mrtvom polju.\n_START_SECTION_\nOstali utjecaji\n_START_PARAGRAPH_\nSrdi\xc4\x87 tako\xc4\x91er isti\xc4\x8de kako su David Foster Wallace, Don DeLillo, Ivo Andri\xc4\x87, Yukio Mishima, roman Korekcije Jonathana Franzena, Roberto  Bola\xc3\xb1o, Louis-Ferdinand C\xc3\xa9line, Thomas Bernhard, Milan Oklopd\xc5\xbei\xc4\x87 i Mihail Bulgakov izuzetno zna\xc4\x8dajni za njegovo \xc4\x8ditateljsko i spisateljsko iskustvo.'